kardosdrur/scandi-wiki huggingface dataset:
Yosemite National Park

Yosemite National Park er en nationalpark beliggende i den østlige del af Tuolumne, Mariposa og Madera counties i den østligt-centrale del af Californien. Parken dækker et areal på 3.081 km² og strækker sig over de vestlige skråninger af Sierra Nevada-bjerkæden. Yosemite besøges årligt af over 3,5 millioner mennesker, hvoraf mange kun bruger tiden på de 18 km², som udgøres af dalen Yosemite Valley. I 1984 udpeges Yosemite til verdensarvområde, og stedet er internationalt anerkendt for spektakulære granitklipper, vandfald, rene vandløb, skove af Mammuttræ og biodiversitet. Næsten 95 % af parken er udpeget som vildmark. Selv om Yosemite ikke blev den først udpegede nationalpark i USA, har den været et omdrejningspunkt for udviklingen af ideen om sådanne parker, primært på grund af indsats fra folk som John Muir og Galen Clark.

Yosemite et af de største og mindst opdelte habitatområder i Sierra Nevada, og parken er hjemsted for et meget varieret plante- og dyreliv. Højdemæssigt ligger parken mellem 600 og 4.000 m) og omfatter fem forskellige vegetationstyper: maki/egeskov, nedre og øvre bjerzone samt en subalpin og en alpin zone. Af Californiens 7.000 plantearter findes omkring halvdelen i Sierra Nevada og mere end 20%  i Yosemite. Der er passende habitat for eller dokumenteret mere end 160 sjældne planter i parken, hvor der er sjældent forekommende geologiske formationer og specielle jordbundstyper, som er karakteristiske for de begrænsede nicher, som mange af disse planter lever i.

Yosemiteområdets geologi er kendetegnet af granitklipper og rester af ældre klipper. For omkring 10 millioner år siden løftedes Sierra Nevada op og vippede derefter, så de forholdsvis jævne vestlige og de mere dramatiske østlige bjergskråninger dannedes. Løftningen forøgede vandløbs og flodlejers stejlhed, så der dannedes snævre og dybe canyons. For omkring 1 million år siden akkumulerede sne og is sig til gletsjere i det alpine højland, og disse bevægede sig ned ad floddalene. Isens tykkelse i Yosemite Valley kan have været op til 1.200 m under den tidligste isperiode. Isens nedadgående bevægelse skabte den U-formede dal, som i dag tiltrækker så mange besøgende til den storslåede udsigt.

"Yosemite" [jo-SÆMME-ti] er navnet på en amerikansk indianerstamme og betyder "der er dræbere blandt dem" (Miwok-spoget, som hører under Penutian-sproget).

Eksterne kilder/henvisninger 

 National Park Services side om Yosemite National Park

Kilder 

Nationalparker i USA
Verdensarvsområder i USA
Californiens geografi
Jan Petersen

Jan Petersen er navnet på flere personer:
 Jan Petersen (dansk politiker) (født 1958) – dansk folketingsmedlem fra Socialdemokraterne
 Jan Petersen (guitarist) – dansk guitarist, bl.a. i Rocazino
 Jan Petersen (arkæolog) (1887-1967) – norsk arkæolog
 Jan Petersen (politiker fra Norge) (født 1946) – norsk udenrigsminister
 Jan Bo Petersen – bronzemedaljevinder ved Sommer-OL 1992 i cykling

Se også 
 Jan Pedersen
Jan Pedersen

Jan Pedersen er navnet på flere personer:
 Jan Pedersen (historiker) – lektor ved Københavns Universitet og redaktør af Historisk Tidsskrift
 Jan Pedersen (jurist) (født 1951) – professor i skatteret
 Jan Pedersen (skakspiller) – dansk skakspiller
 Jan Pedersen (direktør) (født 1964) – administrerende direktør i Danske Andelskassers Bank
 Jan Pedersen (fodboldspiller) (født 1966) – dansk tidligere fodboldspiller fra AaB

Desuden:
 Jan Cocotte-Pedersen (født 1950) – dansk chefkok, restauratør, kogebogsforfatter, m.m.
 Jan O. Pedersen – dansk speedwaykører, der bl.a. vandt den individuelle VM-titel i 1991 i Göteborg

Se også 
 Jan Petersen (flertydig)
Sprogforeningen

Sprogforeningen blev stiftet i 1880 med det formål at støtte dansk sprog og kultur i Sønderjylland. Som en af sine første aktiviteter oprettede sprogforeningen et net af små folkebiblioteker ud over hele landsdelen. I 1900 købte Sprogforeningen en større bygning i Aabenraa for at etablere et nyt dansk kulturcenter under navnet Folkehjem.

Foreningen har cirka 1600 medlemmer og virker både nord og syd for grænsen. Sprogforeningen arrangerer møder og foredrag og udgiver bøger og andre skrifter. Desuden redigerer foreningen Sproghjørnet i dagbladet Flensborg Avis. Hvert år uddeles Sprogforeningens Sprog- og Kulturpris.

Formænd 
 1880-1886: Jens Peter Junggreen (1827-1886)
 1886-1887: Carl Bekker (1834-1887)
 1887-1899: Jacob Michelsen (1845-1899)
 1900-1916: Mathias Andresen (1858-1916)
 1916-1921: kaptajn Fischer (1844-1933)
 1921-1936: H.P. Hanssen (1862-1936)
 1936-1952: Jakob Petersen (1884-1952)
 1952-1974: J.Th. Arnfred (1882-1977)
 1974-1983: Chresten Speggers (1906-1983)
 1983-1997: Jørgen Mågård (1930-2007)
 1997: Karen Margrethe Pedersen (konstitueret 4 mdr.)
 1997-1998: Hans Henrik Bang (født 1931)
 1998-2010: Ove Nissen (født 1932)
 2010- : Frode Sørensen (født 1946)

Sprog- og kulturpris 
Siden 1978 har Sprogforeningen uddelt en sprog- og kulturpris cirka en gang om året. Disse personer har modtaget den:
 1978: Sigfred Andresen
 1979: Gynther Hansen og Helmuth Leckband
 1980: Christian Skov
 1981: Eskild Bram
 1982: Peter Seeberg
 1983: Bjørn Svensson
 1985: Bent William Rasmussen
 1988: Niels Bøgh-Andersen
 1991: Hans Ejnar Sørensen
 1992: Jørn Buch
 1993: Inge Adriansen
 1996: Karin Johannsen-Bojsen
 2000: Lars N. Henningsen
 2002: Helge Krempin
 2003: Jens Rosendal
 2007: Karen Margrethe Pedersen
 2011: Birte Blønd
 2012: Signe Andersen
 2013: Peter Dragsbo
 2015: Hans Schultz Hansen
 2016: Jørgen Kühl
 2017: René Rasmussen
 2019: Pernille Juhl
 2020: Frelle Petersen
 2021: Kaj Nissen
 2022: Ingolf Haase

Eksterne links 
 Sprogforeningens hjemmeside

Kilder 

Foreninger fra Danmark
Kulturelle institutioner i Sønderjylland (i Danmark)
Dansk sprog
Kultur i Aabenraa
Etableret i 1880
VM i bandy 1977

Verdensmesterskabet i bandy 1977 var det 10. VM i bandy gennem tiden, og mesterskabet blev arrangeret af International Bandy Federation. Turneringen havde deltagelse af fire hold og blev afviklet i byerne Oslo, Drammen, Stabekk og Mjøndalen i Norge i perioden 23. – 30. januar 1977.

Mesterskabet blev vundet af de forsvarende verdensmestre fra Sovjetunionen foran Sverige med Finland på tredjepladsen. Det var Sovjetunionens 10. VM-titel i træk og det sovjetiske hold havde vundet alle VM-turneringerne indtil da. Sverige vandt sølv- og Finland bronzemedaljer for femte VM i træk.

Der var spænding om placeringerne til sidste spilledag, eftersom de to kampe på denne dag afgjorde fordelingen af guld-, sølv- og bronzemedaljer. I dagens første kamp spillede Norge mod Finland, og nordmændene skulle bruge en sejr på fire mål eller mere for at overhale finnerne på tredjepladsen. Men Finland fik begrænset nederlaget til 2-4 og kunne dermed rejse hjem med bronzemedaljerne. I turneringens sidste kamp havde Sverige blot brug for en sejr over Sovjetunionen for at vinde guld for første gang. Svenskerne havde tidligere vundet de to holds første indbyrdes møde med 3-2, men det lykkedes ikke svenskerne af gentage bedriften, idet det sovjetiske hold vandt den afgørende kamp med 3-2, og så sluttede mesterskabet som det plejede – med guldmedaljer til Sovjetunionen.

Resultater 

De fire hold spillede en dobbeltturnering, så alle holdene mødte hinanden to gange. Sejre gav 2 point, uafgjorte 1 point, mens nederlag gav 0 point.

Kilder/eksterne henvisninger 
 Bandysidan.nu – World Championships 1976/77
 Bandytipsets Arkiv – 1977 Bandy World Championships

1977
Sport i 1977
Be Cool

Be Cool er en amerikansk film fra 2005 som er baseret på en bog af Elmore Leonard med samme navn fra 1999. Bogen var opfølger til Get Shorty, som blev filmatiseret i 1995. Filmen blev instrueret af F. Gary Gray og produceret af Danny DeVito.

Medvirkende 
John Travolta som Chili Palmer
Uma Thurman som Edie Athens
Vince Vaughn som Raji
Cedric the Entertainer som Sinclair "Sin" Russell
Christina Milian som Linda Moon
Harvey Keitel som Nicki Carr
The Rock som Elliot Wilhelm
Danny DeVito som Martin Weir
Steven Tyler som Sig selv
James Woods som Tommy Athens

Eksterne henvisninger 

Amerikanske film fra 2005
Komediefilm fra USA
Kriminalfilm fra USA
Engelsksprogede film
Russisksprogede film
VM i bandy 1975

Verdensmesterskabet i bandy 1975 var det 9. VM i bandy gennem tiden, og mesterskabet blev arrangeret af Federation of International Bandy. Turneringen havde deltagelse af fire hold og blev afviklet i byerne Tornio, Oulu, Kemi, Varkaus, Mikkeli, Lappeenranta, Imatra og Espoo i Finland i perioden 25. januar – 2. februar 1975.

Mesterskabet blev vundet af de forsvarende verdensmestre fra Sovjetunionen foran Sverige med Finland på tredjepladsen. Det var Sovjetunionens 9. VM-titel i træk, og det sovjetiske hold havde vundet alle VM-turneringerne indtil da. Sverige vandt sølv- og Finland bronzemedaljer for fjerde VM i træk.

Mesterskabet var bemærkelsesværdigt, fordi Sovjetunionen for første gang tabte en VM-kamp. I holdets første kamp mod Sverige sejrede svenskerne med 3-1. Senere i turneringen tog det sovjetiske hold imidlertid revanche og vandt holdenes anden indbyrdes kamp med 7-2, og så sluttede mesterskabet som det plejede – med guldmedaljer til Sovjetunionen.

Resultater 

De fire hold spillede en dobbeltturnering, så alle holdene mødte hinanden to gange. Sejre gav 2 point, uafgjorte 1 point, mens nederlag gav 0 point.

Kilder/eksterne henvisninger 
 Bandysidan.nu – World Championships 1974/75
 Bandytipsets Arkiv – 1975 Bandy World Championships

1975
Sport i 1975
VM i bandy 1973

Verdensmesterskabet i bandy 1973 var det 8. VM i bandy gennem tiden, og mesterskabet blev arrangeret af Federation of International Bandy. Turneringen havde deltagelse af fire hold og blev afviklet i byerne Moskva og Krasnogorsk i Sovjetunionen i perioden 17. – 24. februar 1973.

Mesterskabet blev vundet af de forsvarende verdensmestre fra værtslandet Sovjetunionen, som gik ubesejret gennem turneringen, foran Sverige med Finland på tredjepladsen. Det var Sovjetunionens 8. VM-titel i træk, og den sovjetiske sejr var en del af en stime på 11 VM-guld i træk. Sverige vandt sølv- og Finland bronzemedaljer for tredje VM i træk.

Resultater 

De fire hold spillede en dobbeltturnering, så alle holdene mødte hinanden to gange. Sejre gav 2 point, uafgjorte 1 point, mens nederlag gav 0 point.

Kilder/eksterne henvisninger 
 Bandysidan.nu – World Championships 1972/73
 Bandytipsets Arkiv – 1973 Bandy World Championships

1973
Sport i 1973
Passagerskib

Et passagerskib er et skib, der primært er bygget til at transportere passagerer. Derudover kan det også være bygget til at transportere andet, f.eks. post eller andet gods.
Behovet for et passagerskib findes overalt hvor et farvand på fordelagtig måde kan indgå i en trafik af personer. Mange skibe færger passagerer over smalle stræder, fjorde og floder rundt omkring i verden. Færger møder konkurrence fra broer, der ofte er ret dyre at bygge, men som alligevel i det lange løb er billigere end færgerne, når trafikken er tilstrækkeligt tæt.

Skibet "Bergensfjord" fra 1913, som ses på billedet til højre, sejlede mellem Europa og Amerika under den store bølge af emigration på den tid. Den transatlantiske passagertrafik er senere udkonkurreret af trafik med fly.

Luksusskibe 

DFDS besejler ruten Oslo – København med en daglig afgang. Crown of Scandinavia blev indsat på ruten i 1994, og er et stort luksuriøst passagerskib med restauranter, kahytter, barer, diskotek, og konferencefaciliteter. Skibene på ruten medtager udover passagerer også gods, der er lastet på biler og lastbiler, der selv kører om bord på vogndækket.

Andre store luksuriøse passagerskibe sejler krydstogter i stedet for fast rute. På et krydstogtskib tilbydes passagererne et stort udvalg af behageligt tidsfordriv, wellness og socialt samværd med de øvrige passagerer.

Færger 
På den korte overfart mellem Hundested og Rørvig sejler færger, der medtager passagerer og biler, bl.a. færgen "Nakkehage". En passagerfærge er oftest mindre end en bilfærge og kan derfor kun udelukkende fragte mennesker og mindre gods

Kystfart 

Arctic Umiaq Line besejler vestgrønland med passagerskibet Sarfaq Ittuk, der er bygget i 1992. I mangel af jernbaner og landeveje benytter passagerer udelukkende skibe og fly til transport mellem byerne i Grønland. Bygdeskibet Johanna kristina medtager primært gods og selvom det derfor ikke kan betegnes som et passagerskib, medtager det dog op til 12 passagerer.

Postbåd 
Postbåden Peter sejler en tur dagligt med passagerer og post fra Gudhjem til Christiansø ved Bornholm.

Historiske passagerskibe 
I tabellen er anført nogle data for nogle berømte passagerskibe.

Eksterne henvisninger 
 Arctic Umiac Line.

 
Skibstyper
Intermezzo

Intermezzo (eller intermedium af lat. mellemspil) er oprindelig i Italien betegnelsen for de små mellemspil af lettere karakter, der
opførtes mellem akterne på større skuespil
eller operaer, og som gennem en fortsat
udvikling dannede oprindelsen til den senere
komiske opera, opera buffa. 

Allerede det antikke teater kendte sådanne korte, løst forbundne dramatiske fremstillinger, der dannede overgangen fra det ene skuespil til det andet, eller udfyldte større mellemrum i tiden.

Italienerne i renæssancetiden genoptog denne form for en lettere adspredelse mellem de enkelte akter af de større, alvorlige dramaer.
Oprindelig bestod italienernes intermezzi simpelt hen af madrigaler, der blev sunget mellem akterne, senere udviklede de sig til små dramatiske scener i reglen af mytologisk indhold, ikke sjældent  med stor pragt, sang og dans, der udfyldte mellemakterne uden forbindelse med det opførte drama eller  sammenhæng indbyrdes, . 

Efterhånden antog de form af små komiske sangspil mellem to personer, undertiden tilsat med en stum person (det berømteste af disse er Pergolesis La serva padrona); og endelig, da de udløstes af forbindelsen med det omgivende alvorligere skuespil og opførtes som selvstændige småstykker, var grunden lagt til den komiske opera, der skulle nå den højeste blomstring i Frankrig, (opéra comique).  

Danmark
I Danmark indførtes intermezzi i midten af 1700-tallet gennem den italienske opera, og den lette kost kunne i begyndelsen glæde sig ved den fornemste verdens højeste bevågenhed; men de burleske løjer blev drevet langt ud over smagens grænser, og da Niels Krog Bredal 1758 søgte at omplante dem på dansk grund ved at lade opføre originale intermezzi på den danske skueplads (Den tvivlrådige Hyrde, Den lykkelige Hverver og flere), fik de en krank skæbne, om de måske har gjort nytte ved at lægge grunden til det danske syngespil. 

Selve betegnelsen
Betegnelsen intermedium havde i øvrigt allerede Holberg benyttet om de i forbindelse med handlingen stående, pantomimiske eller balletagtige mellemakter, der forekommer i enkelte af hans komedier som Mascarade 1724, Kildereisen 1725. 

Intermezzi kaldes ogsaa de større eller mindre dansedivertissementer, der indlægges i de store operaer, medens den nyitalienske skole i sine operaer anvender ordet intermezzo på det instrumentale overgangsstykke, der forbinder enkelte scener eller akter (Pietro Mascagnis Cavalleria rusticana, Ruggiero Leoncavallos Bajadser). 

Benævnelsen intermezzo benyttes også for et mindre musikstykke, der tjener som forbindelse mellem eller træder i stedet for enkelte dele af en større komposition, symfoni, sonate og lignende, eller endelig for selvstændige mindre musikstykker, nærmest i stil med fantasistykker (Schumann, Brahms).

Se også 
 Italienske og franske musikudtryk
 Syngespil – Spieloper
 Opera buffa – Opera seria

Kilder 
 Opslag af operarepetitør S. Levysohn i Salmonsen (Salmonsens Konversationsleksikon, 2. udgave, bd. 12, s. 449)

Musikteori
VM i bandy 1971

Verdensmesterskabet i bandy 1971 var det 7. VM i bandy gennem tiden, og mesterskabet blev arrangeret af International Bandy Federation. Turneringen havde deltagelse af fire hold og blev afviklet i byerne Skövde, Vänersborg, Lidköping, Göteborg, Motala, Örebro, Eskilstuna, Uppsala, Katrineholm, Västerås, Oxelösund og Stockholm i Sverige i perioden 3. – 14. marts 1971.

Mesterskabet blev vundet af de forsvarende verdensmestre Sovjetunionen, som gik ubesejret gennem turneringen, foran værtslandet Sverige med Finland på tredjepladsen. Det var Sovjetunionens 7. VM-titel i træk, og den sovjetiske sejr var en del af en stime på 11 VM-guld i træk. Værtslandet Sverige vandt sølv- og Finland bronzemedaljer for andet VM i træk.

Kampen om guldmedaljerne blev afgjort i mesterskabets sidste kamp mellem Sverige og Sovjetunionen på Söderstadion i Stockholm, hvor svenskerne med en sejr kunne sikre sig VM for første gang. Efter første halvleg førte hjemmeholdet med 1-0, men i anden halvleg fik det sovjetiske hold vendt kampen og vandt til slut med 2-1. Dermed sluttede VM som det plejede – med guld til Sovjetunionen.

Resultater 

De fire hold spillede en dobbeltturnering, så alle holdene mødte hinanden to gange. Sejre gav 2 point, uafgjorte 1 point, mens nederlag gav 0 point.

Kilder/eksterne henvisninger 
 Bandysidan.nu – World Championships 1970/71
 Bandytipsets Arkiv – 1971 Bandy World Championships

Noter 

1971
Sport i 1971
Borgergade

Borgergade er en gade i Københavns Indre By, der løber fra Gothersgade i sydvest til Store Kongensgade i nordøst. Området omkring Borgergade og den parallelle Adelgade blev som de første områder saneret af Københavns Kommune i midten af 1930'erne. I stedet opførtes en række moderne byggerier, herunder blandt andet Dronningegården.

Se også 
 Karen Marie Andersen (H.C. Andersen's søster)

Gader i Indre By (København)
Windows Media Audio

Windows Media Audio (WMA) er et proprietært lydcodec til komprimering af lyd. WMA-lyd er oftest pakket i en ASF-container.

WMA-formatet genkendes ved sin filendelse .wma.

Der findes flere versioner af WMA-codecet:
Windows Media Audio 2 fra 1999, Windows Media Audio 7 fra 2000, Windows Media Audio 8 fra 2001, og Windows Media Audio 9 fra 2003.

Alle disse versioner er med tab, da man på den måde kan komprimere lyden meget mere. Der findes også en tabsfri WMA-version med navnet WMA Lossless.

Henvisninger 
 Microsofts officielle side til WMA
 WMA på den engelske Wikipedia

Audio codecs
Advanced Systems Format

Advanced Systems Format (tidligere Advanced Streaming Format, Active Streaming Format) er Microsofts proprietære digital audio/digital video container format, designet specielt til at streame. ASF er en del af Windows Media frameworket.

Overblik og funktioner 
Formatet specificerer ikke, hvordan (dvs. hvilket codec) video eller lyd skal kodes; det specificerer kun strukturen af video/audio streamen. Dette svarer til den funktion, som QuickTime, AVI eller Ogg containerformaterne udfører. Nogle af formålene med ASF er at understøtte afspilning fra digitale medie servere, HTTP servere, og lokale lagringsenheder såsom harddiske.

De mest almindelige ASF-filer indeholder Windows Media Audio (WMA) og/eller Windows Media Video (WMV). Bemærk, at filtypenavnet forkortelser er forskellige fra de codecs, der har samme navn. Filer, der kun indeholder WMA audio kan navngives ved hjælp af en .WMA filendelse, og filer med audio- og video-indhold kan have en filendelse .WMV. Begge filer kan bruge .ASF filendelsen, hvis det ønskes.

ASF-filer kan også indeholde metadata, såsom kunstner, titel, album og genre for et lydspor, eller instruktøren af en videofilm, ligesom de ID3-tags i MP3-filer. Formatet understøtter skalerbare medietyper og stream prioritering; det er derfor et format optimeret til streaming.

ASF-containeren fastlægger rammerne for Digital Rights Management i Windows Media Audio og Windows Media Video. En analyse af en ældre version af Windows Media DRM som anvendes i WMA, afslører, at der anvendes en kombination af elliptisk kurve kryptografi til nøgleudveksling, DES block cipher, en hjemmelavet block cipher, RC4 block cipher og SHA-1 hashing.

ASF-container-baserede medier er normalt streamet på internettet enten gennem MMS-protokollen eller RTSP-protokollen.

Codecs 
Selv om ASF-containerformatet teknisk set kan indeholde et hvilket som helst codec så er det kun WMA og WMV der bliver brugt i virkeligheden. Microsoft's encoding værktøjer (herunder Windows Media Encoder og Windows Movie Maker) producerer ASF/WMA/WMV-filer ved hjælp af DirectX Media Objects (DMO) frameworket. Indtil videre er tredjeparts DMO codecs yderst sjældne.

Licens 
Specifikationen kan frit downloades fra Microsofts hjemmeside og formatet kan gennemføres under en gratis licens fra Microsoft, som dog ikke giver mulighed for distribution af kilder til produceret software med ASF support og er ikke forenelig med open source licenser. Forfatteren af open source software projektet VirtualDub har påstået, at en Microsoft medarbejder meddelte ham at hans software overtrådte et Microsoft patent vedrørende ASF-afspilning.

Visse fejlkorrigeringsteknikker som har forbindelse med ASF er patenteret i USA (United States Patent 6041345, Levi, et al., 21 marts 2000) af Microsoft.

Referencer

Eksterne henvisninger 
 ASF oversigt
 MSDN Windows Media Formats
 Library of Congress analyse af ASF formatets holdbarhed
 ASF Container Format – v2.0 (frit tilgængeligt men ikke brugt) and v1.0 (rekonstrueret)
 MSDN How To Embed Windows Media Player in a HTML Web Page (For Webmasters)
 Creating A Windows Media Custom Experience (For Webmasters)

Lydteknologi
Intermezzo (flertydig)

Intermezzo (flertal: intermezzoer eller intermezzi) kan have flere betydninger:

 Intermezzo eller intermedium er oprindelig et mellemspil af lettere karakter der opførtes mellem akterne på større skuespil eller operaer, og som gennem en fortsat udvikling dannede oprindelsen til den senere komiske opera, opera buffa. (Salmonsen, bd. 12, s. 449)

Film, tv og scenekunst 
 Intermezzo (film fra 1936) – en svensk film fra 1936.
 Intermezzo (film fra 1939) – en amerikansk film fra 1939.
 Intermezzo (opera) - en opera af Richard Strauss.
 Intermezzo (tv-serie) - en dansk tv-serie.

Musik 
 Intermezzo (band) – et svensk band fra Stockholm, aktive i 1980'erne.
 Intermezzo II – en ep fra det norske black metal-band Satyricon.
Warshavi

Warshavi (kinesisk traditionelt: 生活發現) er betegnelsen for et gammelt individuelt kinesisk smykke, som blev båret i en kæde om halsen i 1300-tallet og som indeholdt fremtiden for personen som ejede smykket. Desuden troede man at smykket gav bæreren visdom, lykke og beskyttelse til bæreren og dem bæreren holdt af. Informationen om fremtiden som lå i smykket kunne kun blive læst af de kinesiske spåkoner, som var i tæt kontakt med de afdøde gamle kineseres ånde.

Fremstillingen af smykket 
Smykket fremstilles kun af kinesiske sølvsmede med speciale i det okkulte. Måden hvorpå smykket fremstilles er følgende.
Først ridser smeden, i fugtigt ler, ringe med begyndelse indefra og voksende udefter. Så tørres leret og en metal-ring ligges 
ned over mønstret, derefter hældes flydende messing i og det størkner. Til sidst bores et hul til en ring der skal holde smykket 
på en kæde og smykket betrækkes med sølv.

Man havde troen på at køberen af smykket blev bestemt af skæbnen.

Eksterne henvisninger 

Smykker
Chace Crawford

Chace Crawford (født 18. juli 1985) er en amerikansk skuespiller, mest kendt for sin rolle i tv-kanalen The CW's populære ungdoms dramaserie Gossip Girl.

Han er født i Lubbock, Texas og opvokset i Plano.
Efter af have bestået high school (Trinity Christian Academy) i Bloomington, Minnesota, flyttede han til Malibu, hvor han på Pepperdine University læste journalistik. I 2007 startede han sin karriere som skuespiller, som karakteren Nate Archibald i den populære amerikanske serie Gossip Girl.

Eksterne henvisninger 

 

Skuespillere fra Texas